Band der Krähe

A *Band der Krähe* (A Varjú Kompánia) egy, késő 655-ban alakult wälser zsoldos szabadcsapat. A Kompánia teljesen függetlenül működik Wälsen felsővezetésétől; tagjai elsősorban föld nélküli nemesek és szabadosok, így hadkötelezettségük nincsen, és a regionális Gau igazgatási rendszerhez nincsenek kötve, csak annyira, amennyire egy-egy gauban tartózkodnak.

A *Band der Krähe* megalakulását három esemény előzte meg és okozta közvetetten. Először a *Leibgarde* megalakulása, mely sok szabadot és nemest vonzott magához, azonban ez a gárda elsősorban testőrségre szegődik és a dicsőséget keresik, így azok, akik inkább zsoldot, zsákmányt és hírnevet akartak maguknak, nemigen találták megfelelőnek. Másodszor a Gunderig-nővérek fosztogató kalandozása Malgábiában, majd útjaik a Diunil Törzsszövetségbe és vissza hamar elhíresültek Wälsenben, így sok emberben felmerült a kérdés, hogy vajon mi is van ködös Wälserland határain túl, ezen kívül pedig nyilvánvalóan a kincsek és a fosztogatás lehetősége is sokakat lázba hoztak. A Gunderig-nővérek azonban hazatértek, és öccsük, Markgrof Siegebert vezetésével nyugatra mentek Neuhuus (Casa Nova) ellen zsoldoskodni, azonban erre a hadjáratra csak a Gunderig-ház vazallusai voltak hivatottak, hiába volt csata, zsold és zsákmány, azaz minden, ami csak kell.

A földnélküli wälser nemeseket és szabadosokat e három esemény arra késztette, hogy egy jobb megoldást találjanak a zsákmány égető hiányára: megszületett hát Konrad von Landau és Werner von Urslingen vezetésével a *Band der Krähe*, egy olyan zsoldos kompánia, amely a Großhuusoktól és a Wälseni államtól függetlenül működik, egyértelmű célja pedig a zsold, zsákmány és hírnév szerzése. Címerállatukként Konrad kedvenc állatát, a varjat választották, s így lett címerük ezüst alapon fekete varjúszárny; hiszen úgy sereglenek ők is a csatatérre, mint a hollók s varjak; az ezüst máz alap jelentősége pedig magától értetődő.

**Konrad von Landau**

Konrad von Landau 615-ben született egy Thun melletti kis faluban. Szülei nemesi kísérethez tartozó szabadosok voltak, ám mire felcseperedett a kis Konrad, apja már földet is szerzett és nemesi rangot a Theuderig-háztól. Konrad azonban negyedszülött révén nem örökölt, így egy ideig idősebb bátyja kíséretéhez tartozott, majd annak halála után inkább úgy döntött, hogy szabad lovag lesz. Szabadosként az elmúlt idők összes háborúját megjárta, s igazi wälser veteránná vált. A Theuderig-ház egykori vazallusaként mestere a nehézlovas harcmodornak, azonban a felderítés és a gerilla harcmodor is igen kedvére van.

Személyében komor, szigorú és humortalan, Konrad a Kompánia agya és egyben fegyelme is. Volt már maga is lovaskatona, de kiképzőtiszt, kapitány és egy zászló urának jobbkeze is, így életében felhalmozott tapasztalatait egy módon tudja kamatoztatni, és pontosan ezt is szándékozik tenni.

**Werner von Urslingen**

Werner von Urslingen a vándorló lovag mintapéldánya. 620-ban született, valahol Dahngauban. Anyja egy egyszerű szabados nő volt, akit apja egyetlen éjszakáig szeretett, azonban amint nem volt már szüksége a kis Wernernek az anyatejre, apja értement s elvitte anyjától, hogy ő maga nevelje fel. "*Ez a kard az igazi anyád!*" - mondta neki mindig apja, mikor édesanyjáról kérdezte. Werner így hát tulajdonképpen maga is vándorlovagként nőtt fel, vagy pedig éppen egy királyi táborban, esetleg nemesi kíséretben ideiglenes zsoldosként, s apja apródja volt egészen addig, amíg fel nem nőtt annyira, hogy maga is harcolhasson. Apja a királyi seregnek zsoldoskodva az Ysentali Lázadás során vesztette életét, ugyanabban a csatában, amelyben maga a király is meghalt. Werner, miután tisztességesen eltemette apját, folytatta azt, amihez értett. Ekkor ismerte meg Konrad von Landaut, akivel igen gyorsan jóbarátok lettek, bár őszintén senki nem tudja rajtuk kívül, hogy a mogorva, introvertált Konrad és a vidám, extrovertált Werner hogyan is férnek meg egymás mellett, azonban barátságuk eddig kiállta az idő minden próbáját.

Werner egy kemény ember, ugyanakkor a harctér borzalmai ellenére sosem veszítette el jókedvét; nem veti meg a jó bort, de a sört sem, s szereti kemény munkával megkeresett pénzét finom ételekre, italokra és hölgyek társaságára költeni, a könnyű munkával keresett pénzét pedig annál inkább. Az életmódja ellenére kiváló harcos, aki bármilyen harci szituációban megállja a helyét. Ha Konrad a Kompánia agya és fegyelme, akkor Werner annak szíve és lelke, kinek vezetése által olyan kötelék alakul majd ki a *Varjak* között, amely minden megpróbáltatást kiáll majd.